รัฐบาลไทย-ข่าวทำเนียบรัฐบาล-กรมการค้าภายในชี้แจงสถานการณ์ราคาปาล์มน้ำมันตกต่ำ
วันจันทร์ที่ 4 มิถุนายน 2561
กรมการค้าภายในชี้แจงสถานการณ์ราคาปาล์มน้ํามันตกต่ํา
กรมการค้าภายในชี้แจงสถานการณ์ราคาปาล์มน้ํามันตกต่ํา
วันที่ 2 มิถุนายน 2561 นายบุณยฤทธิ์ กัลยาณมิตร อธิบดีกรมการค้าภายใน กระทรวงพาณิชย์ ชี้แจงประเด็น สถานการณ์ราคาปาล์มน้ํามันตกต่ํา ตามที่ นายทศพล ขวัญรอด ประธานภาคเครือข่ายชาวสวนยางพาราและปาล์มน้ํามันแห่งประเทศไทย กล่าวว่า ช่วงครึ่งปีที่ผ่านมาราคาปาล์มน้ํามันตกต่ํา ส่งผลให้ชาวสวนปาล์มประสบภาวะขาดทุนเฉลี่ยกิโลกรัมละ 1.3 บาท หรือประมาณไร่ละ 5,000 บาท ซึ่งเป็นผลจากการประกาศราคารับซื้อน้ํามันปาล์มดิบขององค์การคลังสินค้า นอกจากนี้ ยังพบว่าสถานการณ์ปาล์มน้ํามันซึ่งขณะนี้อยู่ระหว่างพักช่วง ทําให้ผลผลิตขาดหาย ซึ่งข้อเท็จจริงราคาปาล์มน่าจะขยับสูงขึ้น แต่กลับพบว่าราคาตกต่ํา ทั้งนี้ ในเดือน ก.ค. จะเข้าสู่ช่วงฤดูเก็บเกี่ยวผลผลิตทําให้มีปริมาณปาล์มน้ํามันเพิ่มมากขึ้น และจะส่งผลต่อราคา โดยมีข้อเรียกร้องให้รัฐบาลดําเนินการ ดังนี้
1. รัฐบาลควรยกเลิกราคาประกาศขององค์การคลังสินค้า ที่รับซื้อน้ํามันปาล์มดิบที่กิโลกรัมละ 21 บาท โดยประกาศราคาลอยตัวให้เป็นกลไกตลาดเสรี
2. รัฐบาลควรกําหนดนโยบายพลังงาน โดยนําน้ํามันปาล์มไปแปรรูปเป็นพลังงาน เช่น จากบี 7 เป็น บี 20 รวมทั้ง มีมาตรการเข้มงวดในการป้องกันน้ํามันปาล์มนําเข้า ซึ่งที่ผ่านมามีการนําเข้าโดยการบรรจุถุงดําบรรทุกรถเทรลเลอร์และนําเข้าสู่โรงงานเป็นจํานวนมาก
ข้อชี้แจง : ​ในปี 2560 ปริมาณผลผลิตปาล์มน้ํามันที่กระทรวงเกษตรและสหกรณ์พยากรณ์มีจํานวน 14.241 ล้านตัน เพิ่มขึ้นจากปี 2559 (11.42 ล้านตัน) ร้อยละ 24.70 เนื่องจากเนื้อที่ให้ผลเพิ่มขึ้น และสภาพภูมิอากาศที่มีปริมาณน้ํามันฝนเพียงพอเอื้ออํานวยต่อการให้ผลผลิต ส่งผลให้ผลผลิตต่อไร่เพิ่มขึ้น โดยผลิตน้ํามันปาล์มดิบได้จํานวน 2.626 ล้านตัน ในขณะที่ความต้องการใช้ภายในประเทศ มีเพียง 2.137 ล้านตัน ส่งผลให้สต็อกน้ํามันปาล์มดิบสูงขึ้นมากอยู่ในระดับมากกว่า 0.40 ล้านตัน ตั้งแต่เดือนพฤษภาคม 2560 เป็นต้นมา และในปี 2561 ผลผลิตปาล์มน้ํามันที่กระทรวงเกษตรและสหกรณ์พยากรณ์ ว่าจะมีจํานวน 15.399 ล้านตัน เพิ่มขึ้นจากปี 2560 ร้อยละ 8.31 เนื่องจากเป็นการเพิ่มขึ้นอย่างต่อเนื่องจากปี 2560 เมื่อผลิตเป็นน้ํามันปาล์มดิบที่ อัตราน้ํามัน 17.61% (ค่าเฉลี่ยปี 2560) จะได้น้ํามันปาล์มดิบจํานวน 2.71 ล้านตัน ขณะที่ความต้องการใช้ในประเทศจะอยู่ที่ 2.34 ล้านตัน (ใช้ในการบริโภคและภาคอุตสาหกรรมต่อเนื่องจํานวน 1.19 ล้านตัน และด้านพลังงานผลิตเป็น ไบโอดีเซลจํานวน 1.15 ล้านตัน) จะมีปริมาณน้ํามันปาล์มดิบมากกว่าความต้องการใช้อยู่จํานวน 0.37 ล้านตัน เมื่อรวมปริมาณสต็อกน้ํามันปาล์มดิบที่ยกมาจากปี 2560 อีกจํานวน 0.48 ล้านตัน จะมีปริมาณน้ํามันปาล์มดิบส่วนเกิน 0.85 ล้านตัน ขณะที่ระบบควรมีสต็อกน้ํามันปาล์มดิบในระดับปกติ จํานวน 0.25 ล้านตัน ดังนั้น ปริมาณน้ํามันปาล์มดิบส่วนเกินที่ต้องบริหารจัดการ โดยผลักดันส่งออก จํานวน 0.60 ล้านตัน หรือจําเป็นต้องส่งออก เฉลี่ยเดือนละ 50,000 ตัน
ข้อเท็จจริง
1. ในช่วงปลายปี 2560 ภาครัฐโดยคณะกรรมการนโยบายปาล์มน้ํามันแห่งชาติ มีรองนายกรัฐมนตรี (พลเอก ประวิตร วงษ์สุวรรณ) เป็นประธาน ได้มีมติ (7 ธ.ค.60) ให้ลดปริมาณสต็อกน้ํามันปาล์มดิบ จํานวน 0.20 ล้านตัน ภายในเดือนธันวาคม 2560 โดยให้ผู้ส่งออก โรงงานสกัดน้ํามันปาล์มเร่งส่งออกน้ํามันปาล์มดิบ จํานวน 0.10 ล้านตัน โดยให้มีการสนับสนุนสิ่งอํานวยความสะดวกการส่งออก เช่น การขนส่งน้ํามันปาล์ม และเรือในการส่งออก และให้กระทรวงพลังงานประสานผู้ค้าน้ํามันซื้อน้ํามันปาล์มดิบไปผลิตเป็นไบโอดีเซลเพื่อสต็อก จํานวน 0.10 ล้านตัน นอกเหนือจากที่ให้ผู้ค้าน้ํามันตามมาตรา 7 สํารองไว้เดิม โดย ปี 2560 ปริมาณ 314,143 ตัน สูงเป็นประวัติการณ์ และสูงกว่าปี 2559 (39,180 ตัน) ร้อยละ 702 และปี 2561 (ม.ค.-มี.ค.61) ปริมาณ 181,829 ตัน สูงกว่าช่วงเดียวกันของปีที่ผ่านมา (9,143 ตัน) ถึงร้อยละ 1,889 โดยส่งออกไปประเทศ อินเดีย พม่า กัมพูชา กานา และจีน
2. ในปี 2561 ราคาผลปาล์มน้ํามัน (อัตราน้ํามัน 18%) เฉลี่ย ม.ค.-พ.ค.61 กก.ละ 3.56 บาท สูงกว่าต้นทุนการผลิตเฉลี่ยทั้งประเทศของสํานักงานเศรษฐกิจการเกษตร (สศก.) ที่ กก.ละ 3.01 บาท ส่วนราคาน้ํามันปาล์มดิบ เฉลี่ย ม.ค.-พ.ค.61 กก.ละ 20.02 บาท ซึ่งในปัจจุบัน (1 มิ.ย.61) ราคาผลปาล์มน้ํามัน (อัตราน้ํามัน 18%) และน้ํามันปาล์มดิบ ปรับตัวสูงขึ้น เป็น กก.ละ 4.00 บาท และ 23.00 บาท ตามลําดับ
3. ในช่วงปลายปี 2560 – ต้นปี 2561 ราคาน้ํามันปาล์มดิบของไทยลดลงต่ํากว่าของมาเลเซีย จึงไม่จูงใจให้มีการลักลอบนําเข้าน้ํามันปาล์ม
4. ไม่มีการกําหนดราคาให้ อคส. รับซื้อน้ํามันปาล์มที่กิโลกรัมละ 21 บาทแต่อย่างใด
การแก้ไขปัญหาคณะกรรมการนโยบายปาล์มน้ํามันแห่งชาติ (กนป.) ได้มีมติ (11 พ.ค.61) กําหนดมาตรการแก้ไขปัญหาปาล์มน้ํามันและน้ํามันปาล์ม ปี 2561 ดังนี้
​(1) มาตรการการลดต้นทุน เพิ่มรายได้ให้เกษตรกร และพัฒนาคุณภาพปาล์มน้ํามัน รวมทั้ง ส่งเสริมการปลูกปาล์มน้ํามันพันธุ์ดี มอบหมายกระทรวงเกษตรและสหกรณ์ ดําเนินการต่อไป
​(2) มาตรการการปรับสมดุลน้ํามันปาล์มในประเทศ โดยสนับสนุนค่าใช้จ่ายด้านการขนส่งในการส่งออก ให้กับผู้ส่งออกเพื่อผลักดันส่งออกน้ํามันปาล์มดิบในช่วงระยะเวลาสั้นๆ
​(3) มาตรการกําหนดมาตรฐานโรงงานสกัดน้ํามันปาล์ม มอบหมายให้กระทรวงอุตสาหกรรมเร่งรัดออกประกาศกําหนดวัตถุดิบและคุณภาพผลิตภัณฑ์ของโรงงานสกัดน้ํามันปาล์มโดยเร็ว
​(4) มาตรการการส่งเสริมการใช้น้ํามันดีเซลหมุนเร็ว B 20 มอบหมายให้กระทรวงพลังงานเร่งรัดดําเนินการตามมติคณะกรรมการบริหารนโยบายพลังงาน (กบง.) เมื่อวันที่ 2 พฤษภาคม 2561 ที่เห็นชอบในหลักการแนวทางการส่งเสริมการใช้น้ํามันดีเซลหมุนเร็ว B20 ในรถบรรทุกขนาดใหญ่
​(5) ปัญหาการถ่ายลํา ผ่านแดนน้ํามันปาล์มของมาเลเซียไปยังประเทศเพื่อนบ้านผ่านไทยมอบหมายให้กรมเจรจาการค้าระหว่างประเทศ กรมการค้าต่างประเทศ หารือร่วมกับกรมศุลกากร พิจารณากําหนดแนวทางการบริหารจัดการ
การปราบปรามการลักลอบนําเข้าน้ํามันปาล์ม
​คณะกรรมการ กนป.ได้แต่งตั้งคณะทํางานการแก้ไขปัญหาการนําเข้าน้ํามันปาล์มและผลิตภัณฑ์น้ํามันปาล์ม (คนป.) มีผู้ช่วยผู้บัญชาการทหารบก เป็นประธาน ได้ตรวจสอบและจับกุมผู้ที่ลักลอบนําเข้าน้ํามันปาล์มและผลิตภัณฑ์น้ํามันปาล์มทั้งระบบอย่างจริงจัง รวมทั้ง กระทรวงพาณิชย์ ได้ประสานกับฝ่ายความมั่นคง (ทหาร) และกระทรวงการคลัง (กรมศุลกากร) ตรวจสอบ ปราบปรามการลักลอบนําเข้าอย่างจริงจังและต่อเนื่อง
--------------------------------